Gardino seimas

Gardino Seimas arba Nebylusis Seimas – Gardine 1793 m. birželio 21 d. – lapkričio 23 d., veikęs paskutinis Abiejų Tautų Respublikos Seimas, kurio metu panaikinta 1791 m. gegužės 3 -iosios konstitucija, kiti Ketverių metų Seimo iškovojimai ir patvirtintas Antrasis Abiejų Tautų Respublikos padalijimas.

1792 m. gegužės 14 d. Targovicos miestelyje buvo paskelbtas 1792 m. balandžio 27 d. Sankt-Peterburge surašytas prorusiškos orientacijos reformų priešininkų konfederacijos aktas, kuriame konfederatai pasiskelbė atkurią senąją valstybės santvarką ir naikiną visas 1788–1792 m. reformas. Rusijos kariuomenė, nesunkiai įveikdama nesukomplektuotą Ketverių metų seimo kariuomenę, birželio mėnesį užėmė Vilnių, o rugpjūčio pradžioje – Varšuvą. Liepos mėnesį Vilniuje Simonas Kosakovskis, Juozapas Kosakovskis, Aleksandras Mykolas Sapiega, Ignotas Jokūbas Masalskis ir kiti Targovicos šalininkai sukūrė LDK Generalinę konfederaciją. Konfederacijos šalininkai kūrė naujus valdžios organus, plėšė ir niokojo reformų šalininkų turtą. Rusijai pareikalavus, į Targovicos konfederatų pusę perėjo ir Respublikos valdovas Stanislovas Poniatovskis. 1792 m. rugsėjo 11 d. Breste Lenkijos karalystės ir Lietuvos DK konfederatai susijungė ir sukūrė Abiejų Tautų Generalinę konfederaciją.

1793 m. sausio 23 d. Sankt-Peterburge Rusija ir Prūsija pasirašė Antrojo Respublikos padalijimo aktą. Respublika neteko apie 250000 kv. km – maždaug pusės teritorijos.

Gardino seimas mėgino nepaklusti Rusijai, kuri Targovicos konfederacijos kūrėjams žadėjo teritorinį valstybės neliečiamumą. Ieškodamas kompromisų seimas ratifikavo antrąjį padalijimą ir priėmė konstituciją, kuria deklaravo senosios valstybės santvarkos atkūrimą. Gardino seimas perdavė valdžią Nuolatinei tarybai ir baigė darbą. Atkurtoji valstybės vidaus tvarka gyvavo iki 1794 m. sukilimo, kai ir dvarininkai, ir miestiečiai sukilo prieš Targovicos konfederatus bei Gardino Seimo nutarimus. O netrukus sekė ir Trečiasis Abiejų Tautų Respublikos padalijimas.

Gardinas
Abiejų Tautų Respublikos Seimas